CELEX: 62011CN0297
Language: el
Date: 2011-06-14 00:00:00
Title: Υπόθεση C-297/11: Προσφυγή της 14ης Ιουνίου 2011 — Ευρωπαϊκή Επιτροπή κατά Ελληνικής Δημοκρατίας

13.8.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 238/11
            
         Προσφυγή της 14ης Ιουνίου 2011 — Ευρωπαϊκή Επιτροπή κατά Ελληνικής Δημοκρατίας
   (Υπόθεση C-297/11)
   2011/C 238/16
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: I. Χατζηγιάννης και Α. Μαργέλης)
   
      Καθής: Ελληνική Δημοκρατία
   
      Αιτήματα
   
   Να αποφανθεί ότι:η Ελληνική Δημοκρατία μη έχοντας καταρτίσει τα Σχέδια Διαχείρισης Λεκανών Απορροής Ποταμών (είτε για τις Περιοχές Λεκάνης Απορροής Ποταμού που ευρίσκονται εξολοκλήρου στο έδαφός της, είτε για τις διεθνείς Περιοχές Λεκάνης Απορροής Ποταμού), έως τις 22 Δεκεμβρίου 2009, και μη έχοντας αποστείλει αντίγραφο των Σχεδίων Διαχείρισης Λεκανών Απορροής Ποταμών έως τις 22 Μαρτίου 2010 στην Επιτροπή, παρέβη τις υποχρεώσεις που υπέχει δυνάμει των άρθρων 13, παράγραφος 1, 2, 3 και 6, και 15, παράγραφος 1, της οδηγίας 2000/60/ΕΚ (1) του Ευρωπαϊκού Κοινοβουλίου και του Συμβουλίου της 23ης Οκτωβρίου 2000 για τη θέσπιση πλαισίου κοινοτικής δράσης στον τομέα της πολιτικής των υδάτων. Επιπροσθέτως μη έχοντας ξεκινήσει τη διαδικασία πληροφόρησης του κοινού και τις σχετικές διαβουλεύσεις σε σχέση με τα Προσχέδια Διαχείρισης Λεκανών Απορροής Ποταμών, έως και τις 22 Δεκεμβρίου 2008, η Ελληνική Δημοκρατία παρέβη τις υποχρεώσεις που υπέχει δυνάμει του άρθρου 14, παράγραφος 1, σημείο (γ) της ίδιας οδηγίας.
   
               —
            
            
               να καταδικάσει Ελληνική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Πρώτον, δυνάμει των άρθρων 13, παράγραφος 1, 2, 3 και 6, και 15, παράγραφος 1, της οδηγίας 2000/60/ΕΚ του Ευρωπαϊκού Κοινοβουλίου και του Συμβουλίου της 23ης Οκτωβρίου 2000 για τη θέσπιση πλαισίου κοινοτικής δράσης στον τομέα της πολιτικής των υδάτων, τα Κράτη Μέλη είχαν υποχρέωση να καταρτίσουν, έως τις 22 Δεκεμβρίου 2009, Σχέδια Διαχείρισης Λεκανών Απορροής Ποταμών (είτε για τις Περιοχές Λεκάνης Απορροής Ποταμού που ευρίσκονται εξολοκλήρου στο έδαφος τους, είτε για τις διεθνείς Περιοχές Λεκάνης Απορροής Ποταμού), και να αποστείλουν αντίγραφο τους στην Επιτροπή έως τις 22 Μαρτίου 2010.
   Από τα στοιχεία που έχει μέχρι στιγμής υποβάλει η Ελληνική Δημοκρατία στην Επιτροπή προκύπτει ότι η Ελληνική Δημοκρατία δεν έχει ακόμη καταρτίσει κάποιο Σχέδιο Διαχείρισης Λεκάνης Απορροής Ποταμού (είτε για τις Περιοχές Λεκάνης Απορροής Ποταμών που ευρίσκονται εξολοκλήρου στο έδαφος της, είτε για τις διεθνείς Περιοχές Λεκάνης Απορροής Ποταμών) και κατ' επέκταση δεν έχει κοινοποιήσει σχετικό αντίγραφο στην Επιτροπή. Η Επιτροπή εκτιμά συνεπώς ότι η Ελληνική Δημοκρατία παρέβη τόσο τις υποχρεώσεις που υπέχει δυνάμει του άρθρου 13, παράγραφος 1,2,3 και 6 της οδηγίας, όσο και τις υποχρεώσεις που υπέχει δυνάμει του άρθρου 15 παράγραφος 1 της οδηγίας.
   Δεύτερον, δυνάμει του άρθρου 14, παράγραφος 1, σημείο (γ) της ίδιας οδηγίας τα κράτη μέλη είχαν υποχρέωση να υποβάλουν τα Προσχέδια Διαχείρισης Λεκανών Απορροής Ποταμών σε δημόσια διαβούλευση το αργότερο έως και τις 22 Δεκεμβρίου 2008.
   Από τα στοιχεία που έχει μέχρι στιγμής υποβάλει η Ελληνική Δημοκρατία στην Επιτροπή, προκύπτει ότι η εν λόγω διαδικασία δεν έχει ακόμη ξεκινήσει. Η Επιτροπή εκτιμά συνεπώς ότι η Ελληνική Δημοκρατία παρέβη τις υποχρεώσεις που υπέχει δυνάμει του άρθρου 14, παράγραφος 1, σημείο (γ) της οδηγίας.
   
      (1)  ΕΕ L 327 της 22.12.2000, σ. 1